钦定古今图书集成/明伦汇编/家范典/第015卷 > 《魏张揖博雅》 > 《蒙卦》
## 钦定古今图书集成/明伦汇编/家范典/第015卷 > 《魏张揖博雅》 > 《蒙卦》

九二，包蒙，吉。纳妇吉，子克家。

〈程传〉“包”，含容也。二居蒙之世，有刚明之才，而与六五之君相应，中德又同当时之任者也。必广其含容，哀矜昏愚，则能发天下之蒙，成治蒙之功。二能包纳，则克济其君之事，犹子能治其家也。五既阴柔，故发蒙之功皆在于二。以家言之，五父也，二子也

二能“主《蒙》”之功，乃人子克治其家也。〈本义。〉九二以阳刚为内卦之主，统治群阴，当发蒙之任者。然所治既广，物性不齐，不可一概取必。而爻之德刚而不过，为能有所包容之象。又居下位而能任上事，为“子克家”之象。故占者有其德而当其事，则如是而“吉”也。

《象》曰：“子克家”，刚柔接也。

〈程传〉子而“克治其家”者，父之信任专也。二能主蒙之功者，五之信任专也。二与五刚柔之情相接，故得行其刚中之道，成发蒙之功。苟非上下之情相接，则二虽刚中，安能尸其事乎。